Jakab, Július, poslanec NR SR (2024-02-23):
Vážené dámy, vážení páni, nebudem dlho. Pani poslankyňa Remišová, viem, že som predbehol. Ženy, ktoré sa rozhodnú mať deti, tak spoločnosť momentálne za tie roky venované výchove detí odmení tým, že majú výrazne nižšie mzdy ako muži a aj ako ženy bez detí. Je to normálny fakt, s ktorým sa stretávame aj vo svojich domácnostiach alebo tých, ktoré sa nás bezprostredne týkajú. A jedným zo zásadných dôvodov, prečo majú tieto ženy nižšie mzdy ako muži, je, že ženy častejšie prerušia kariéru kvôli starostlivosti o rodinu a potom aj starostlivosti o rodinu venujú pomerne veľa rokov, pokiaľ ešte majú aj viacero detí, tak dobre viete, že sa to kumuluje. A ženy vo všeobecnosti tak ako trávia viac času starostlivosťou o rodinu, tak následne potom pracujú na skrátené úväzky, čo ma negatívny vplyv znovu na ich kariéru a tieto skutočnosti môžu negatívne ovplyvniť už aj tak zlú demografickú situáciu. Podľa posledných údajov majú ženy v Slovenskej republike o 16,6 % nižšie mzdy ako muži, pričom priemerný rozdiel v Európskej únii je 12,7 %, hej?	Čiže u nás 16,6, Európska únia 12,7 a Slovenská republika je v tejto štatistike na chvoste krajín Európskej únie, čiže celkovo sme na 23. mieste. Tento návrh zákona hovorí o tom, že matky detí do 15 rokov budú zo svojej mzdy platiť nižšiu daň z príjmu vďaka daňovému bonusu na matku v sume 100 eur mesačne. A tento nárok bude mať matka, teda len matka, nie otec nezaopatreného, vyživovaného dieťaťa, ktoré s ňou žije v domácnosti do dovŕšenia 15 rokov veku dieťaťa a ktorá dosiahla zdaniteľné príjmy podľa § 5 príjem zo závislej činnosti alebo § 6 ods.1 a 2 príjem z podnikania a inej samostatnej zárobkovej činnosti. Čiže sú to reálne pracujúce, pracujúce matky a ktorej základ dane, čiastkový základ dane je najmenej vo výške jednej polovice základu dane vypočítaného zo sumy minimálnej mzdy, určenej na príslušný kalendárny rok. Toto sú podmienky, ktoré sú uvedené vlastne aj v tomto zákone a taký konkrétny príklad vám dám. Žena normálne vyštudovala vysokú školu, následne má, aj sa zamestnala, išla na materskú a v nejakom súbehu mala po sebe dve deti, čiže tam na rodičovskej dovolenke, ako to sa u nás nazýva, strávila niekoľko rokov. Následne po tejto, po tomto čase, nastupuje do zamestnania na polovičný úväzok. Polovičný úväzok pri súčasnej priemernej mzde, ktorá teda bola zverejnená, nejakých 1 304 eur za rok 2022. Tak keď táto žena nastúpi na polovičný úväzok, dajme tomu za 1 200 eur, keby pracovala na plný, čiže to je nejakých 600 na polovičnom, pretože potrebuje tie deti ráno odviezť do škôlky, potom potrebuje po ne ísť atď., často tieto ženy idú na skrátený úväzok, často je to polovičný úväzok, tak za vykonávanie svojej práce takáto žena, jej príde na účet 400 eur mesačne. Niekedy 370, niekedy 400. Videl som, videl som tie konkrétne prípady vyplácania týchto miezd a nehovoriac o tom, že okrem toho, že teda tá matka sa stará o tie deti, vychováva ich, má ich na starosti, preto si aj vybrala polovičný úväzok a snaží sa pritom zdokonaľovať, tak dopláca na niektoré veci. Napríklad pri polovičnom úväzku nie je nárok na stravnú jednotku, čiže nedostáva stravné lístky, čiže ide za tých 400 eur v čistom pracovať, ale tie obedy si hradí, cestovné si hradí, atď., a zároveň sa častokrát nepočítajú takejto žene roky praxe pri danej profesii, ktorá, kedy bola na tej rodičovskej dovolenke. Konkrétny príklad je ten, čo vám hovorím, je, ide o právničku, ktorá sa potom aj zamestnala ako právnička na polovičný úväzok v jednej časti Slovenska, presne takto dostáva 400 eur v čistom na účet, stará sa o dve deti popritom a nie je jej priznaný akoby príplatok za prax. Lebo proste tak sa k tomu stavia častokrát aj súčasná legislatíva, že bola si na rodičovskej dovolenke, takže si nevykonávala tú danú prax. V niektorých zamestnaniach to je inak, napr. viem, že pri lekárskych povolaniach tá prax sa započítava, aj keď je žena na rodičovskej dovolenke, ale častokrát to tak proste nie je. Preto 100 eur, keby sa vlastne navýšila čistá mzda takejto žene, ktorá sa snaží chodiť do roboty, pracuje na sebe, má nevýhodu voči kolegom, lebo stará sa o dve deti, aj vlastne akoby zveľaďuje našu krajinu týmto spôsobom, lebo zvyšuje demografickú krivku a dopláca na to, že ani nemá prax, aj nemá stravnú jednotku, naozaj že sú to pomerne nízke zárobky. Ale častokrát sa vlastne stretávame s tým, tí, ktorí viete, že naozaj tie ženy chcú pracovať aj po tej rodičovskej dovolenke chcú prinášať aj hodnoty v kolektíve, chcú profesionálne napredovať, majú tú túžbu. A preto, keď by sa vlastne zvýšila takýmto ženám mzda o 100 eur v čistom, tak keď má teraz 400, mala by 500, veľmi pekné, plus 25 %. A to je aj to, čo robila predchádzajúca vláda, keď bol Igor Matovič premiér a potom minister financií, že naozaj sme boli zameraní na pomoc, pomoc rodinám a pomohli sme rodinám preklenúť veľmi, on mal také ťažké obdobie pre rodiny, čo bola inflačná kríza a s ním spojený nárast cien. A k tomu vám chcem uviesť len takú krátku štúdiu, ktorú uverejnila Rada pre rozpočtovú zodpovednosť v novembri minulého roka a môžete ju nájsť na ich stránke, je síce po anglicky, ale však verím, že dokážeme to všetci prečítať a na str. 25 je taký veľmi dobrý graf. Ono sa to celé, táto štúdia venuje tomu, ako, aké boli dopady inflačnej krízy na obyvateľstvo a na str. 25 sa konkrétne táto štúdia venuje rodinám a tomu, ako príspevok 200 eur na dieťa, teda 60 eur je dávka a 140 eur daňový bonus, ako týchto 200 eur na dieťa pomohlo počas roku 2023 čeliť inflácii v jednotlivých príkladoch rodín. Tak ja by som vám to rád povedal. Tak pri jednočlennej alebo teda jednému rodičovi s jedným dieťaťom, čiže dajme tomu slobodná matka s jedným dieťaťom, napriek inflačnej kríze sa zvýšila kúpna sila o 16 %. Čiže aj keď bola pomerne vysoká inflácia, súvisela s energiami, s tým, ako bola vojna na Ukrajine atď., však všetci tú históriu poznáme. Tak aj napriek tej vysokej inflácii slobodná matka s jedným dieťaťom, sa jej zvýšila kúpna sila o 16 %, čiže ju v podstate nezasiahla tá inflácia, pretože ešte viac mohla nakupovať o 16 % napriek inflácii. Slobodná matka s dvomi deťmi, hej, alebo jeden rodič s dvomi deťmi v domácnosti, tak napriek inflácii sa aj tak zvýšila takejto rodine kúpna sila o 22 %. O 22 % mohli kupovať viac ako kedykoľvek predtým aj napriek tomu, že bola inflácia. Slobodná matka alebo proste jeden rodič, môže byť aj otec, s tromi a viac deťmi, tak vďaka 200 eur na dieťa sa mu zvýšila kúpna sila napriek inflácii o 28 %, čiže o takmer 30 % vedel takýto typ rodiny aj napriek brutálnej inflácii toho kúpiť viac, toho zaobstarať viac aj pre tie deti. No a potom máme rodiny, ktoré sú s dvomi rodičmi, tak dvaja rodičia s jedným dieťaťom sa im zvýšila kúpna sila o 12 %, dvaja rodičia s dvomi deťmi o 19 % a dvaja rodičia s tromi a viac deťmi, tak ich kúpna sila napriek inflácii sa zvýšila o 24 %. Samozrejme, z každého druhu rodiny je iné podielové zastúpenie v našej krajine, takže preto poviem sumár. Sumár je, že rodiny s deťmi, nech boli akékoľvek veľké alebo či bol jeden rodič, dvaja rodičia, tak v priemere napriek inflácii a napriek tomu, čo sa dialo v rámci celej Európy, tak slovenské rodiny vďaka 200 eur na dieťa sa im zvýšila kúpna sila o 10 %, o 10 % vedeli nakupovať viac, vedeli pre tie deti vybaviť viac, vedeli ich možno zobrať na nejaký výlet navyše, na ktorom nikdy predtým neboli. Opakujem, napriek tej inflácii vysokej tie rodiny veľmi pocítili príspevok 140 eur, ten daňový bonus. A to je to, čo vlastne hovoril aj Igor Matovič, však vláda už schválila, že zo 140 eur sa pôjde na 100 a nebude to vyplácané do 18, ale do 15 a potom nad 15 bude už iba 50 eur. Čiže niektoré rodiny na tom stratia, ak majú dve deti, dajme tomu 15-ročné a 17-ročné, tak na takomto rozhodnutí stratia 180 eur čistých peňazí mesačne, a toto je škoda. Je to škoda, pretože tým rodinám by sme mali pomáhať. A vrátim sa aj k tomu príkladu ženy, ktorá sa stará o dve deti a zarába tých 400 eur, aj keď sa veľmi snaží a dokonca je vyštudovaná právnička, že nemali by sme prestať v pomáhaní rodinám, pretože tie sú podstatné pre fungovanie štátu a tie sú podstatné pre to, ako sa Slovensko vyvíja. Všetky krajiny s tým zápasia, s demografiou, koľko majú detí, koľko nemajú detí. Ja som dokonca teraz čítal, že aj v Rusku je nejaká kampaň, že na to, aby Rusko akože naďalej existovalo, potrebujú mať aspoň dve deti a najlepšie je, aby mali tri deti. Však je to štandardná demografická krivka, potrebujete mať, aby populácia rástla, aspoň tri deti v rodinách. Tak ich podporme, podporme tie ženy. Podporme ženy, ktoré, ktoré nechávajú roky na rodičovskej dovolenke, podporme ženy, ktoré často tým sú ukrátené o roky praxe, o tú výhodu oproti kolegom, ktorí sa rozhodli nemať deti. O to naozaj že dennodenné, nechcem povedať, že trápenie, ale to je radosť mať rodinu a mať deti, ale vyžaduje si to čas, hej? Čiže vyžaduje si čas ísť ráno s deťmi do škôlky, potom ich vyzdvihnúť, naozaj sa starať o nich. A potom, keď ochorejú, tak byť s nimi doma. Čiže toto sú naozaj veci, ktoré sa tých žien týkajú a v ktorých by sme ich mohli podporiť. Čiže chcem vás poprosiť aj o podporu tohto návrhu, pretože je dobrý nielen pre ženy, ale aj pre našu krajinu. Ďakujem veľmi pekne. (Potlesk.)